महाराष्ट्र में भारी बारिश से 12 लोगों की मौत, यूपी-बिहार समेत इन राज्यों में अगले 24 घंटों में बारिश का अनुमान  
भारी बारिश से पुणे और नासिक में बुरा हाल 
बारिश की वजह से कम से कम 12 लोगों की मौत 
कई राज्यों में 24 घंटों में बारिश का अनुमान
पुणे, नासिक और आसपास के क्षेत्रों में बुधवार की रात को बारिश (Rain) से संबंधित घटनाओं में करीब 12 लोगों की मौत हो गई, जबकि चार लोग लापता हैं. अधिकारियों ने यह जानकारी गुरुवार को दी. राज्य और जिला आपदा नियंत्रण के अनुसार, शिवपुर में बाढ़ के पानी में कम से कम पांच व्यक्ति बह गए थे, जिनमें से कुछ का शव आज सुबह एक कुएं से बरामद किया गया है. अर्निश्वर कॉम्प्लेक्स में एक दीवार के ढहने से उसकी चपेट में आने से छह से अधिक लोगों की मौत हो गई. दो लोगों के शव वहां से निकाले जा चुके हैं, जबकि बाकी शवों को निकालने का काम जारी है. पुलिस ने बताया कि नासिक के बाहरी इलाके में स्थित एक बाढ़ग्रस्त गांव में बिजली की चपेट में आने से एक ऑटो चालक की मौत हो गई. मुख्यमंत्री देवेंद्र फड़णवीस ने बताया कि बारामती और पुणे में एनडीआरएफ की दो-दो टीमें तैनात की गई हैं, वहीं पांचवीं टीम बारामती के लिए निकल चुकी है. बाढ़ पर बारीकी से नजर रखी जा रही है.